钦定古今图书集成/明伦汇编/官常典/第250卷 > 《政事堂记》李华
## 钦定古今图书集成/明伦汇编/官常典/第250卷 > 《政事堂记》李华

政事堂者，自武德以来，已常于门外省议事，即以议
事之所，谓之政事堂。故长孙无忌起复授司空，房元
龄起复授左仆射，魏徵授太子太师，皆知门下省事。
至高祖光宅元年，裴炎自侍中除中书令，执宰相笔，
乃迁政事堂于中书省。《记》曰：“政事堂者，君不可以枉
道于天，反道于地，覆道于社稷，无道于黎元。此堂得
以议之。臣不可悖道于君，逆道于人，黩道于货，乱道
于刑，克一方之命，变王者之制”，此堂得以易之。兵不
可以擅兴，权不可以擅与，货不可以擅蓄，王泽不可
以擅夺，君恩不可以擅间，私仇不可以擅报，公爵不
可以擅私，此堂得以诛之。事不可以轻入重，罪不可
以生入死，法不可以剥害于人，财不可以擅加于赋，
情不可以委之于幸，乱不可以启之于萌，伐紊不赏，
爵紊不封，闻荒不救，见馑不惊，逆谏自贤，违道伤古，
此堂得以杀之。故曰：“庙堂之上，樽俎之前，有兵有刑，
有梃有刃，有斧钺，有鸩毒，有夷族，有破家。登此堂者，
得以行之。”故伊尹放太甲之不嗣，周公逐管蔡之不
义，霍光去昌邑之乱，梁公正庐陵之位。自“君弱臣强”
之后，宰相主生杀之柄，天子掩九重之耳，燮理化为
权衡，论道变为机纽。道变倾身，祸败不可胜数。列国
有传，青史有名，可以为终身之诫，无罪犯云。